Rowers brand los op motoriste tydens transitorooftogArgieffoto: Kent Williamson ŉ Groep swaargewapende rowers het Woensdagaand na willekeur op motoriste in die ooste van Pretoria geskiet by ŉ toneel van ŉ transitorooftog. Kapt. Dave Miller, polisiewoordvoerder, het Donderdag aan Maroela Media gesê ŉ G4S-geldwa het omstreeks 19:00 in Silverton terug na hul depot gery toe daar vermoedelik vanuit twee voertuie, ŉ wit Mercedes en ŉ BMW X5, op die geldwa losgebrand is. “Die bemanning het besef hulle word aangeval en na veiligheid probeer ry. Die verdagtes het egter die transitovoertuig se bande flenters geskiet en sodoende die voertuig tot stilstand gedwing,” het Miller gesê. “Die verdagtes het aangehou om op die voertuig te skiet en een van die veiligheidswagte is in die been gewond.” Die aanvallers het die wagte uit die voertuig gedwing, hul vuurwapens afgeneem en hulle op die grond laat lê. Hulle het springstof gebruik om die kluise oop te blaas. “Terwyl die verdagtes besig was om die geldwa te beroof het van die ander verdagtes na willekeur op aankomende motoriste geskiet in ŉ poging om hulle van die toneel af weg te hou. Gelukkig is niemand beseer nie en geen skade aan voertuie is aangemeld nie.” Die rowers het met ŉ onbekende bedrag kontant en die wagte se vuurwapens van die toneel gevlug en is steeds soek. Die Valke, polisie se forensiese eenheid en bomeenheid was onder meer op die toneel om ondersoek in stel en leidrade op te volg. ŉ Volskaalse soektog na die verdagtes is van stapel gestuur. Miller het inwoners gewaarsku wat op soortgelyke tonele afkom om in geen omstandighede die toneel te nader nie, maar op ŉ afstand te bly. “Die verdagtes is uiters aggressief en sal nie huiwer om op jou te skiet nie. Selfs as die verdagtes die toneel verlaat het, bly weg van die toneel aangesien daar nog ploftoestelle kan wees wat kan afgaan. Enige inmenging kan die polisie se forensiese ondersoeke belemmer, wat kan verhoed dat die verdagtes opgespoor word.” Miller het ook gesê as mense beeldmateriaal van so ŉ toneel op hul selfone afneem, moet hulle hulself daarvan weerhou om dit op sosiale media te deel, en dit eerder aan die polisie verskaf. “Sou die verdagtes in hegtenis geneem word en in die hof verskyn, kan video’s wat openbaar gemaak is die staat se saak in gedrang bring.”